IуэхуфIхэм зезыпщытхэр
Иджыблагъэ КъБКъУ-м и медколледжым щагъэлъэпIащ республикэм и волонтер нэхъ жыджэрхэр.
Пшыхь дахэр еджапIэм и къэфакIуэ ансамблым къызэIуиха нэужь, утыкум ирагъэблэгъащ гъэсэныгъэ лэжьыгъэхэмкIэ медколледжым и унафэщIым и къуэдзэ Мокаев Ашэмэзрэ «Къэбэрдей-Балъкъэр щIалэгъуалэ центр» къэрал IуэхущIапIэм и унафэщI Жаным Сэидэрэ. Ахэр щIалэгъуалэм ехъуэхъуащ зызрапщыт IуэхуфIхэм дяпэкIи ехъулIэныгъэхэр щызыIэрагъэхьэну, хуагъэфэща я щIыхь тхылъхэри иратыжащ.
Къыхэгъэщыпхъэщ, мы волонтерхэр лъы тыным, экстремизмэмрэ терроризмэмрэ пэщIэтынымкIэ зэхыхьэхэм жыджэру зэрыхэтыр, къищынэмыщIауэ абыхэм жылагъуэ зэIущIэ зэмылIэужьыгъуэхэр къызэгъэпэщыным я къару ирахьэлIэ.
Концерт яублам и макъкIи и теплъэкIи куэдым ягу дыхьэ уэрэджыIакIуэ Шалуховэ Лилэ хэтащ, индие къафэ зыгъэлъэгъуа, гимназие №13-м и еджакIуэ Къуэдзокъуэ Альбини Iэгуауэшхуэ хуаIэтащ. «Верди-стар» зэхьэзэхуэм 2012 гъэм хэта Саенкэ Евгениерэ а зэпеуэм пашэ щыхъуа Мыкъуэжь Джульеттэрэ жаIа уэрэдхэри ягу дыхьащ. пшыхьым и кIэухым «Kavkaz Vizion» конкурсым хэта ХьэIупэ Къантемыр пщащэхэм ехъуэхъуащ Бзылъхугъэхэм я дунейпсо махуэ къэблагъэмкIэ икIи «Девушки Кавказа» уэрэдыр тыгъэ яхуищIащ.
ДЖЭДГЪЭФ Маринэ,
«Къэбэрдей-Балъкъэр щIалэгъуалэ центр» къэрал IуэхущIапIэм и пресс-IуэхущIапIэм и унафэщI.
